
Text rozhodnutia
Súd: Krajský súd Prešov Spisová značka: 5Sd/102/2014 Identifikačné číslo súdneho spisu: 8014201331 Dátum vydania rozhodnutia: 31. 03. 2015 Meno a priezvisko sudcu, VSÚ: JUDr. Ľuboslava Mruškovičová ECLI: ECLI:SK:KSPO:2015:8014201331.1
Rozhodnutie Krajský súd v Prešove samosudkyňou JUDr. Ľuboslavou Mruškovičovou v právnej veci navrhovateľky P. D., bytom K. XXX, proti odporkyni Sociálnej poisťovni, ústredie, Ul. 29. augusta č. 8, Bratislava, o preskúmanie rozhodnutia odporkyne zo dňa 9. júna 2014 číslo: XXX XXX XXXX X takto
r o z h o d o l :
P o t v r d z u j e rozhodnutie odporkyne zo dňa 9. júna 2014 číslo: XXX XXX XXXX 0.
Náhradu trov konania účastníkom n e p r i z n á v a .
o d ô v o d n e n i e :
Preskúmavaným rozhodnutím zo dňa 9.6.2014 odporkyňa zamietla podľa § 70 a § 71 zákona č. 461/2003 Z. z. o sociálnom poistení (ďalej len zákona) žiadosť navrhovateľky o invalidný dôchodok zo dňa 29.4.2014 z dôvodu, že nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Poukázala na odborný posudok o invalidite zo dňa 29.4.2014.
Včas podaným opravným prostriedkom sa navrhovateľka domáhala preskúmania tohto rozhodnutia. Poukázala na zlý zdravotný stav ktorý jej nedovoľuje sa zamestnať, bola toho názoru, že v lekárskom posudku neboli zohľadnené všetky jej zdravotné problémy.
Poverený zástupca odporkyne navrhol preskúmavané rozhodnutie ako vecne správne zákonné potvrdiť.
Krajský súd podľa § 250l a nasl. ustanovení zákona č. 99/1963 Zb. Občianskeho súdneho poriadku (ďalej len O.s.p.) preskúmal napadnuté rozhodnutie a konanie ktoré mu predchádzalo, vypočul účastníkov konania, oboznámil sa s obsahom administratívneho spisu a dospel k záveru, že opravný prostriedok nie je dôvodný, lebo rozhodnutie a postup odporkyne boli v súlade so zákonom.
Na základe žiadosti navrhovateľky o invalidný dôchodok zo dňa 29.4.2014, bol jej zdravotný stav posúdený posudkovým lekárom Sociálnej poisťovne, pobočky Poprad dňa 29.4.2014. Podľa posudku trpí navrhovateľka zápalovými zmenami vulvy a hrádze a za rozhodujúce zdravotné postihnutie bol určený Craurosis (lichen) vulvae so sekundárnymi zmenami, zaradený pod Kapitolu XIII, pod položku 11 so stanovenou 25 % mierou poklesu schopnosti vykonávať zárobkovú činnosť. V posudku je uvedené, že posudzovaná asi rok po pôrode (po šití), liečená na kožnej ambulancii pre sklerózu a atrofiu vulvy so sekundárnou stenózou, histologicky lichen tisue reaction, lokálna a celková liečba kortikoidmi s pozitívnym efektom, plánovaná je gynekologická operačná liečba po dobratí antibiotík. Reumatologické vyšetrenie vylúčilo reumatické ochorenie. Zdravotný stav podmieňuje zaradenie do Kapitoly XIII, položka 11 s mierou poklesu schopnosti vykonávať zárobkovú činnosť 25 %. Podľa tohto posudku navrhovateľka nie je invalidná podľa § 71 ods. 1 zákona, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou.
Na základe tohto posudku vydala odporkyňa preskúmavané rozhodnutie.
Po tom čo navrhovateľka podala opravný prostriedok bol jej zdravotný stav opätovne posúdený posudkovým lekárom Sociálnej poisťovne, ústredie so sídlom v Poprade dňa 27.11.2014. K zmene percentuálneho poklesu schopnosti vykonávať zárobkovú činnosť ani rozhodujúceho zdravotného postihnutia (Craurosis (lichen) vulvae so sekundárnymi zmenami nedošlo. Aj podľa tohto posudku bolo rozhodujúce zdravotné postihnutie zaradené pod Kapitolu XIII, pod položku 11, so stanovenou 25 % mierou poklesu schopnosti vykonávať zárobkovú činnosť. Podľa posudku trpí navrhovateľka aj krčno- hlavovým syndrómom mierneho stupňa, opakovanými infektami močových ciest, bolesťami ľavého kolena. V posudku je uvedené, že posudzovaná sa asi od roku 2010 lieči v kožnej ambulancii pre sklerózu a atrofiu pošvy, so sekundárnym zúžením. Histologicky potvrdený sklerotický lišaj (lichen) s atrofiou pošvy a sklerodermiou. Lokálna a celková liečba kortikoidmi len s čiastočným efektom. V budúcnosti je plánovaná gynekologická operácia, s cieľom zlepšenia priechodnosti pošvy. Zdravotný stav podmieňuje zaradenie do kapitoly XIII, položka 11, v hornej hranici možného percentuálneho rozpätia, s mierou poklesu schopnosti vykonávať zárobkovú činnosť 25 %. Posudkový lekár vyhodnotil aj ostatné lekárske správy v súvislosti s bolesťami krčnej chrbtice, bolesťami kolenných kĺbov a opakovanými infektami močových ciest. Tieto lekárske správy nepopisujú závažné zdravotné postihnutia, dokonca ortopedické a neurologické vyšetrenie je kompletne negatívne. Nie je preto dôvod na percentuálne hodnotenie týchto onemocnení.
Ani podľa tohto posudku navrhovateľka nie je invalidná podľa § 71 ods. 1 zákona, lebo pre dlhodobo nepriaznivý zdravotný stav, nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou.
Podľa § 70 ods. 1 zákona poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok.
Podľa § 71 ods. 1 zákona poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou.
Podľa § 71. ods. 2 zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok.
Podľa § 71 ods. 3 zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu.
Podľa § 71 ods. 4 zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie.
Podľa § 71 ods. 5 zákona miera poklesu schopnosti vykonávať zárobkovú činnosť je uvedená v prílohe č. 4.
Podľa § 71 ods. 6 zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí.
Podľa § 71 ods. 7 zákona jednotlivé percentuálne miery poklesu schopnosti vykonávať zárobkovú činnosť sa nesčítavajú.
Podľa § 71 ods. 8 zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav.
Podľa § 153 ods. 1 písm. b), ods. 3 písm. a), ods. 5 zákona lekársku posudkovú činnosť dôchodkového poistenia vykonáva posudkový lekár Sociálnej poisťovne príslušnej pobočky a posudkový lekár Sociálnej poisťovne, ústredie (ďalej len posudkový lekár).
Podľa prílohy č. 4 zákona, Kapitola XIII, položka 11, Craurosis vulvae so sekundárnymi zmenami, vredmi, ekzémami, jazvami podmieňuje 20 % až 25 % mieru poklesu schopnosti vykonávať zárobkovú činnosť.
Ako to vyplýva z vyššie citovaných zákonných ustanovení, jednou z podmienok nároku na invalidný dôchodok je pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, keď posúdenie zdravotného stavu prislúcha posudkovým lekárom.
V danom prípade bol zdravotný stav navrhovateľky posúdený posudkovými lekármi Sociálnej poisťovne pobočky aj ústredia. V obidvoch prípadoch sa náležite zaoberali zdravotnými postihnutiami navrhovateľky, ich dlhodobosťou a vplyvom na jej zárobkovú činnosť. V obidvoch prípadoch dospeli k záveru, že rozhodujúce zdravotné postihnutie podmieňuje 25 % mieru poklesu schopnosti vykonávať zárobkovú činnosť, keď pri zákonnom rozpätí 20 % až 25 % bola určená horná hranica zákonného rozpätia. V posudku zo dňa 27.11.2014 posudkový lekár vyhodnotil aj ostatné lekárske nálezy v súvislosti s bolesťami krčnej chrbtice, bolesťami kolenných kĺbov a opakovanými infektami močových ciest. Tieto nepopisujú závažné zdravotné postihnutia, dokonca ortopedické aj neurologické vyšetrenie je negatívne. Nebol preto dôvod na percentuálne navýšenie podľa § 71 ods. 8 zákona. Keďže navrhovateľka nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, aj napriek tomu, že má zdravotné problémy, nesplnila medicínsku podmienku, preto v súlade so zákonom rozhodla odporkyňa, ak z týchto dôvodov zamietla žiadosť navrhovateľky o invalidný dôchodok.
Preto krajský súd podľa § 250q ods. 2 O.s.p. preskúmavané rozhodnutie ako zákonné potvrdil.
O náhrade trov konania rozhodol podľa § 250k ods. 1 v spojení s ustanovením § 250l ods. 2 O.s.p.. Navrhovateľka nebola v konaní úspešná, odporkyňa nemá zo zákona právo na náhradu trov konania, preto súd účastníkom náhradu trov konania nepriznal.
Poučenie:
Proti tomuto rozsudku je prípustné odvolanie v lehote 15 dní odo dňa jeho doručenia, prostredníctvom Krajského súdu v Prešove na Najvyšší súd SR v Bratislave, a to písomne v dvoch vyhotoveniach.
V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2015:8014201331.1 (dáta aktuálne k 10. 11. 2026). Záväzné je znenie zverejnené súdom.




